CELEX: 52018PC0165
Language: mt
Date: 2018-04-09
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (EGF/2018/000 TA 2018 - Għajnuna teknika fuq l-inizjattiva tal-Kummissjoni)

IL-KUMMISSJONI EWROPEA
            Brussell, 9.4.2018
            COM(2018) 165 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (EGF/2018/000 TA 2018 - Għajnuna teknika fuq l-inizjattiva tal-Kummissjoni)
            
               
         
         
            
               MEMORANDUM TA’ SPJEGAZZJONI
            
            
               Ir-regoli li japplikaw għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stipulati fir-Regolament (KE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament dwar il-FEG”).
            
            
               SOMMARJU TAL-APPLIKAZZJONI U ANALIŻI
            
            
               
                  Dejta ewlenija:
               
               
                  Nru ta’ Referenza tal-FEG
                        EGF/2018/000
               
               
                  Il-Kummissjoni Ewropea
                        Assistenza teknika
               
               
                  Nefqa amministrattiva: baġit f’EUR
                        345 000
               
               
                  % nefqa amministrattiva (limitu: 0,5 %)
                        0,2 %
               
            
            
               Skont l-Artikolu 11(1) tar-Regolament dwar il-FEG, kull sena jista’ jitqiegħed massimu ta’ 0,5 % tal-ammont annwali massimu tal-FEG għad-dispożizzjoni tal-għajnuna teknika fuq inizjattiva tal-Kummissjoni.
            
            
               Għajnuna teknika li se tkun iffinanzjata u analiżi tal-ispejjeż stmati tagħha
            
            
               1.Il-kontribuzzjoni se tintuża għan-nefqa msemmija fl-Artikolu 11(1) u (4) kif ukoll fl-Artikolu 12(2), (3) u (4) tar-Regolament dwar il-FEG, kif spjegat hawn taħt.
            
            
               2.Monitoraġġ u ġbir ta’ dejta: Il-Kummissjoni se tiġbor id-dejta dwar l-applikazzjonijiet li jkunu waslulha, dwar dawk imħallsa u dawk ta’ stralċ, u dwar il-miżuri proposti u implimentati. Din id-dejta se tkun disponibbli fuq is-sit web u se tkun kompilata f’format xieraq għar-Rapporti Biennali tal-2019 u l-2021. Abbażi tal-ħidma li saret tul dawn l-aħħar snin, l-ispejjeż għal din l-attività se jkunu ta’ EUR 20 000.
            
            
               3.Informazzjoni: Is-sit web dwar il-FEG
                  2
               , li ħolqot il-Kummissjoni fil-qasam tagħha tal-Impjiegi, l-Affarijiet Soċjali u l-Inklużjoni, u li qed tieħu ħsiebu skont kif mitlub mill-Artikolu 12(2) tar-Regolament dwar il-FEG, se jiġi aġġornat u mkabbar b’mod regolari, u kull element ġdid se jkun tradott ukoll fil-lingwi kollha tal-UE. Se tiżdied is-sensibbilizzazzjoni ġenerali dwar il-FEG u l-viżibilità tiegħu se tiġi promossa. Se jiġi stampat għadd limitat ta’ kopji tal-evalwazzjoni ta’ nofs it-terminu tal-FEG u se jkun hemm disponibbli wkoll pubblikazzjoni online. Il-FEG se jiġi kopert f’diversi pubblikazzjonijiet u attivitajiet awdjoviżivi tal-Kummissjoni, kif previst fl-Artikolu 11(4) tar-Regolament dwar il-FEG. Huwa stmat li fl-2018 dawn il-partiti kollha se jiswew EUR 20 000.
            
            
               4.Il-ħolqien ta’ bażi tal-għarfien / interfaċċa tal-applikazzjoni: Il-Kummissjoni qiegħda tkompli bil-ħidma tagħha dwar il-proċeduri standardizzati għall-applikazzjonijiet u l-ġestjoni tal-FEG, bl-użu tal-funzjonalitajiet tal-SFC 2014 li fiha qed jiġi integrat il-FEG. Dan jippermetti li l-applikazzjonijiet skont ir-Regolament dwar il-FEG ikunu ssimplifikati, li l-ipproċessar tagħhom isir b’mod aktar mgħaġġel u li r-rapporti jkunu jistgħu jiġu estratti aktar faċilment għal diversi ħtiġijiet. Il-proċeduri tar-rapportar huma integrati wkoll. L-operazzjonijiet finanzjarji tal-FEG huma ffaċilitati b’modulu ta’ back-office li jservi ta’ medjatur bejn l-SFC u l-ABAC, is-sistema ta’ informazzjoni kontabilistika u finanzjarja tal-Kummissjoni. Peress li ħafna mill-programmazzjoni saret fis-snin li għaddew, il-bidliet possibbli jeħtieġu biss titjib u aġġustamenti ulterjuri. Minħabba l-ispejjeż aktar baxxi għall-programmazzjoni u l-istess spejjeż għall-manutenzjoni, il-fondi meħtieġa huma inqas minn dawk tas-snin li għaddew. L-ispiża ta’ dawn il-partiti hi stmata li se tiswa EUR 80 000, bħall-kontribuzzjoni tal-FEG għall-iżvilupp ulterjuri u l-aġġornament tal-SFC u l-manutenzjoni regolari tagħha.
            
            
               5.Appoġġ amministrattiv u tekniku: Il-Grupp ta’ Esperti tal-Persuni ta’ Kuntatt tal-FEG, b’membru wieħed minn kull Stat Membru, se jkun qed isejjaħ tliet laqgħat (fit-tieni nofs tal-2018 / fl-ewwel nofs tal-2019). L-ispiża totali għal dawn it-tliet laqgħat hija stmata li se tkun EUR 105 000.
            
            
               6.Barra minn hekk, sabiex jiġi promoss in-netwerking fost l-Istati Membri, il-Kummissjoni se torganizza żewġ seminars bil-parteċipazzjoni tal-korpi ta’ implimentazzjoni tal-FEG u tas-sħab soċjali . Sa fejn ikun possibbli, dawn se jkunu skedati li jsiru bejn wieħed u ieħor fl-istess dati ta’ żewġ laqgħat minn tlieta tal-Grupp ta’ Esperti u se jiffukaw fuq kwistjonijiet li jinbtu mill-implimentazzjoni prattika tar-Regolament tal-FEG fil-livell bażi. L-ispiża għal dawn il-partiti hija stmata li se tkun EUR 120 000.
            
            
                     
                        Elementi
                     
                  
                  
                     
                        Għadd stmat
                     
                  
                  
                     
                        Spiża stmata għal kull partita
                           (f’EUR)
                     
                  
                  
                     
                        Spejjeż totali
                           (f’EUR)
                     
                  
               
                     
                        Monitoraġġ u ġbir tad-dejta
                     
                  
                  
                     
                        Varji
                     
                  
                  
                     
                        Varji
                     
                  
                  
                     
                        20 000
                     
                  
               
                     
                        Attivitajiet ta’ informazzjoni
                     
                  
                  
                     
                        Varji
                     
                  
                  
                     
                        Varji
                     
                  
                  
                     
                        20 000
                     
                  
               
                     
                        Ħolqien, aġġornament u manutenzjoni ta’ bażi ta’ għarfien / interfaċċa tal-applikazzjoni fl-SFC
                     
                  
                  
                     
                        Varji
                     
                  
                  
                     
                        Varji
                     
                  
                  
                     
                        80 000
                     
                  
               
                     
                        Appoġġ amministrattiv u tekniku: Laqgħat tal-Grupp ta’ Esperti tal-Persuni ta’ Kuntatt tal-FEG
                     
                  
                  
                     
                        3 
                     
                  
                  
                     
                        35 000
                     
                  
                  
                     
                        105 000
                     
                  
               
                     
                        Appoġġ amministrattiv u tekniku: Seminars ta’ netwerking dwar l-implimentazzjoni tal-FEG
                     
                  
                  
                     
                        2
                     
                  
                  
                     
                        60 000
                     
                  
                  
                     
                        120 000
                     
                  
               
                     
                        Total tal-ispejjeż stmati
                     
                  
                  
                     
                  
                  
                     
                        345 000
                     
                  
               
               Finanzjament
            
            
               7.Il-baġit annwali massimu disponibbli għall-FEG fl-2018 huwa ta’ EUR 150 miljun bil-prezzijiet tal-2011 (EUR 172 303 000 bil-prezzijiet tal-2018), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  3
               .
            
         
         
            
               8.L-Artikolu 11(1) tar-Regolament dwar il-FEG jiddikjara li 0,5 % ta’ dan l-ammont (jiġifieri EUR 861 515 fl-2018) jista’ jitqiegħed għad-dispożizzjoni tal-għajnuna teknika fuq l-inizjattiva tal-Kummissjoni. Fil-preżent, għadu disponibbli l-ammont sħiħ tal-2018; għadu ma ġie allokat xejn għall-għajnuna teknika. L-ammont propost jikkorrispondi għal madwar 0,2 % tal-baġit annwali massimu disponibbli għall-FEG fl-2018.
            
            
               9.Id-deċiżjoni li ġiet proposta biex il-FEG jiġi mobilizzat se tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  4
               .
            
            
               Atti relatati
            
            
               10.Fl-istess żmien li se tkun qed tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill biex jiġu trasferiti EUR 345 000 fil-linja baġitarja rilevanti.
            
            
               Sors tal-approprjazzjonijiet ta’ pagament
            
            
               11.Approprjazzjonijiet mil-linja baġitarja tal-FEG se jintużaw biex ikopru l-ammont ta’ EUR 345 000 meħtieġ għall-għajnuna teknika.
            
            
               Proposta għal
            
            
               DEĊIŻJONI TAL-PARLAMENT EWROPEW U TAL-KUNSILL
            
            
               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (EGF/2018/000 TA 2018 - Għajnuna teknika fuq l-inizjattiva tal-Kummissjoni)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea,
            
            
               Wara li kkunsidraw ir-Regolament (KE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  5
               , u b’mod partikolari l-Artikolu 11(2) tiegħu,
            
            
               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  6
               , u b’mod partikolari l-punt 13 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Billi:
            
            
               (1)L-għan tal-Fond Ewropew ta’ Aġġustament għall-Globalizzazzjoni (FEG) hu li jsostni lill-ħaddiema li jkunu ngħataw is-sensja u lil persuni li jaħdmu għal rashom li l-attivitajiet tagħhom ikunu waqfu minħabba bidliet strutturali kbar fix-xejriet tal-kummerċ dinji kkawżati mill-globalizzazzjoni, minħabba kontinwazzjoni tal-kriżi finanzjarja u ekonomika globali, jew minħabba kriżi finanzjarja u ekonomika globali ġdida, u jgħinhom jerġgħu jintegraw fis-suq tax-xogħol.
            
            
               (2)Il-FEG ma jridx jaqbeż l-ammont massimu annwali ta’ EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  7
               .
            
            
               (3)Ir-Regolament (UE) Nru 1309/2013 jipprevedi li kull sena jista’ jintuża massimu ta’ 0,5 % tal-ammont massimu annwali tal-FEG għall-għajnuna teknika fuq l-inizjattiva tal-Kummissjoni.
            
            
               (4)Għaldaqstant, jenħtieġ li l-FEG jiġi mobilizzat biex jipprovdi s-somma ta’ EUR 345 000 għall-għajnuna teknika fuq l-inizjattiva tal-Kummissjoni.
            
            
               ADOTTAW DIN ID-DEĊIŻJONI:
            
         
         
            
               Artikolu 1
            
            
               Għall-baġit ġenerali tal-Unjoni Ewropea għas-sena finanzjarja 2018, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 345 000 f’approprjazzjonijiet ta’ impenn u ta’ pagament.
            
            
               Artikolu 2
            
            
               Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        ĠU L 347, 20.12.2013, p. 855.
               
               
                  
                     (2)
                  
                        
                  http://ec.europa.eu/egf
                   
               
               
                  
                     (3)
                  
                        ĠU L 347, 20.12.2013, p. 884.
               
               
                  
                     (4)
                  
                        ĠU C 373, 20.12.2013, p. 1.
               
               
                  
                     (5)
                  
                        ĠU L 347, 20.12.2013, p. 855.
               
               
                  
                     (6)
                  
                        ĠU C 373, 20.12.2013, p. 1.
               
               
                  
                     (7)
                  
                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020, ĠU L 347, 20.12.2013, p. 884.